Törkeää väkivaltaa käyttäen miehen Liedossa vuonna 2012 ryöstänyt teinipoika jäi kiinni neljä vuotta myöhemmin. Hänen täysi-ikäinen rikostoverinsa vangittiin ja tuomittiin pian ryöstön jälkeen, mutta tekoaikana vasta 15-vuotias tekijä pakeni virkavaltaa Islantiin.

Sieltä hänet löydettiin vasta tänä vuonna ja tuotiin Suomeen oikeuden eteen.

Helmikuussa 2012 tapahtunut ryöstö oli harvinaisen väkivaltainen. Kaksikko oli matkustanut Turusta Lietoon tarkoituksenaan ryöstää tuntemansa 47-vuotias mies. He olivat tulleet tämän teollisuushallille ja käyneet pian miehen kimppuun. Sen jälkeen alkoi pahoinpitely.

Kaksikko kaatoi 47-vuotiaan maahan ja alkoi potkia ja hakata. Sen jälkeen teinipoika sitoi uhrin kädet ja jalat.

Miehen hakkaamista jatkettiin ja nyt mukaan otettiin myös veitset, joilla uhria lyötiin eri puolille kehoa. Samaan aikaan kaksikko luki Koraanista kuolemaan liittyviä lauseita.

Jatkuu mainoksen jälkeen Mainos päättyy

Jossain vaiheessa uhri pakotettiin soittamaan ystävälleen, jonka piti luovuttaa 600 euroa kaksikon tuttavalle. Lisäksi he varastivat uhrin puhelimen, auton ja lompakon, jossa oli 1500 euroa rahaa. Pahoinpitelyn lopuksi teinipoika löi miestä vielä pullolla päähän ja valeli tämän dieselillä. Uhrin onneksi polttoaine ei leimahtanut liekkeihin, vaikka nuorukainen sitä koettikin sytkärillä sytyttää.

Varsinais-Suomen käräjäoikeus tuomitsikin nyt 19-vuotiaan nuorukaisen nuorena henkilönä tehdystä törkeästä ryöstöstä kahden vuoden ehdolliseen vankeuteen. Hänen rikoskumppaninsa tuomittiin jo vuonna 2012 kolmen vuoden ehdottomaan vankeuteen.